b"\n_START_ARTICLE_\nBalarila ng Tagalog\n_START_PARAGRAPH_\nAng balarila ng Tagalog ay ang mga patakarang pang-gramatika na nalalarawan ng kayarian/kaayusan ng mga pahayag sa wikang Tagalog._NEWLINE_Sa Tagalog, may walong na mga bahagi ng pananalita: ang pandiwa, pangngalan, pang-uri, pang-abay, pang-ukol, panghalip, pangatnig at pang-angkop.\n_START_SECTION_\nPangngalan\n_START_PARAGRAPH_\nAng pangngalan ay nagngangalan ng tao, hayop, bagay, lugar, pangyayari, konsepto at kaisipan.\n_START_SECTION_\nPanghalip\n_START_PARAGRAPH_\nAng panghalip ay humahalili sa pangngalan.\n_START_SECTION_\nPang-uri\n_START_PARAGRAPH_\nAng pang-uri ay naglalarawan ng pangngalan at panghalip.\n_START_SECTION_\nPandiwa\n_START_PARAGRAPH_\nAng pandiwa ay nagsasaad ng kilos o galaw.\n_START_SECTION_\nPang-abay\n_START_PARAGRAPH_\nAng pang-abay ay naglalarawan ng pandiwa, pang-uri at kapwa pang-abay.\n_START_SECTION_\nPangatnig\n_START_PARAGRAPH_\nAng pangatnig ay nag-uugnay ng dalawang salita, parirala, sugnay o pangungusap.\n_START_SECTION_\nPang-ukol\n_START_PARAGRAPH_\nAng pang-ukol ay nag-uugnay sa isang pangngalan sa iba pang mga salita sa pangungusap.\n_START_SECTION_\nPang-angkop\n_START_PARAGRAPH_\nAng pang-angkop ay nag-uugnay sa panuring at salitang tinuturingan.\n_START_SECTION_\nPanandang Kohesyong Gramatikal\n_START_PARAGRAPH_\nGinagamit ang panandang kohesyong gramatikal upang maiwasan ang paulit-ulit na paggamit ng pangngalan o salitang ginagamit sa pagpapahayag.\n_START_SECTION_\nPagpapatungkol\n_START_PARAGRAPH_\nIto ay ang paggamit ng panghalip na tumutukoy sa mga nauna o nahuling pangngalan. May dalawang uri ito.\n_START_SECTION_\nAnapora o Sulyap na Pabalik\n_START_PARAGRAPH_\nIto ang tawag sa mga panghalip na ginagamit sa hulihan bilang pananda sa pinalitang pangngalan sa unahan ng pangungusap o talata._NEWLINE__NEWLINE_Halimbawa:_NEWLINE_Ang Kyogen ay isang dulang pantanghalang isinisingit sa pagtatanghal ng Noh. Ito ay naglalayong magpatawa o aliwin ang mga manonood. Kadalasan, ito ay nagpapatungkol sa realidad ng buhay at sumasalamin sa mga totoong katangian ng tao.\n_START_SECTION_\nKatapora o Sulyap na Pasulong\n_START_PARAGRAPH_\nIto ang tawag sa mga panghalip na ginagamit sa unahan bilang pananda sa pinalitang pangngalan sa hulihan ng pangungusap o talata._NEWLINE__NEWLINE_Halimbawa:_NEWLINE_Sa Kyogen na ating binasa, makikita ang hangarin niyang mapunta sa langit. Bagama't siya ay kumikitil ng buhay ng mga ibon upang pagkakitaan, ipinaliwanag niyang hindi siya ang nakikinabang dito. Iyan ang katwiran ni Kiyoyori, ang pangunahing tauhan sa dula.\n_START_SECTION_\nElipsis\n_START_PARAGRAPH_\nIto ay ang pagtitipid sa pagpapahayag. May mga salitang hindi na inilalagay o nawawala na sa pahayag sa kadahilanang naiintindihan na ito sa pahayag at magiging paulit-ulit lamang._NEWLINE__NEWLINE_Halimbawa:_NEWLINE_Bibihira ang nagsasalin ng mga ganito sa ibang wika.\n_START_SECTION_\nPagpapalit\n_START_PARAGRAPH_\nIto ay ang paggamit ng iba't iba pang reperensiya sa pagtukoy ng isang bagay o kaisipan._NEWLINE__NEWLINE_Halimbawa:_NEWLINE_Dahil sa pagsasalin ng mga akda sa wikang nauunawaan natin ay namumulat tayo sa kulturang banyaga. Nalalaman natin ang kulturang Hapones at natututo tayo sa mga gawain nila.\n_START_SECTION_\nPag-uugnay\n_START_PARAGRAPH_\nIto naman ay paggamit ng iba't ibang pangatnig upang pag-ugnayin ang dalawa o higit pang pahayag._NEWLINE__NEWLINE_Halimbawa:_NEWLINE_Itinanghal ang Kyogen kapag tapos na ang pagtatanghal ng Noh upang maging kaaliw-aliw naman sa manonood ang panonood sa teatro.\n_START_SECTION_\nWastong Gamit ng Salita\n_START_PARAGRAPH_\nMay mga ibang salita sa Tagalog na nakakalito o nagagamit nang mali.\n_START_SECTION_\nSubukin at Subukan\n_START_PARAGRAPH_\nGinagamit ang subukin kung sumusuri at nagsisiyat sa uri, lakas o kakayahan ng isang tao o bagay._NEWLINE__NEWLINE_Halimbawa:_NEWLINE_Subukin mo ang husay ng mga Pilipino._NEWLINE_Ginagamit ang subukan kapag gustong malaman kung ano ang ginagawa ng isang tao o bagay nang palihim._NEWLINE_Halimbawa:_NEWLINE_Subukan mo kung ano ang ginagawa ng mga pinuno ng bansa kapag nagtitipon.\n_START_SECTION_\nPahirin at Pahiran\n_START_PARAGRAPH_\nGinagamit ang pahirin kung ang ibig sabihin ay pag-alis ng isang bagay. Ginagamit ang pahiran kung ang ibig sabihin ay paglalagay ng bagay sa isang lugar o karaniwan ay sa isang bahagi ng katawan._NEWLINE__NEWLINE_Halimbawa:_NEWLINE_Pahirin mo ang luha sa iyong mata upang mapahiran ng gamot.\n_START_SECTION_\nSundin at Sundan\n_START_PARAGRAPH_\nGinagamit ang sundin kung ang pahayag ay nangangahulugang pagsunod sa payo o pangaral._NEWLINE__NEWLINE_Halimbawa:_NEWLINE_Sundin mo ang payo at utos ng iyong magulang._NEWLINE_Ginagamit ang sundan kung ang pahayag ay nangangahulugang gayahin o puntahan ang pinupuntahan ng iba._NEWLINE_Halimbawa:_NEWLINE_Sundan mo ang ginagawa ng iyong magulang upang maging matagumpay ka rin sa buhay.\n_START_SECTION_\nWalisin at Walisan\n_START_PARAGRAPH_\nGinagamit ang walisin kung ang pahayag ay nangangahulugang mga bagay na iwawalis._NEWLINE_Ginagamit ang walisan kung ang pahayag ay nangangahulugang lugar kung saan magwawalis.\n_START_SECTION_\nPinto at Pintuan\n_START_PARAGRAPH_\nGinagamit ang pinto kung ang pahayag ay nangangahulugang mismong nahahawakang pinto._NEWLINE_Ginagamit ang pintuan kung ang pahayag ay nangangahulugang lugar kung saan nakikita ang pinto.\n_START_SECTION_\nMay at Mayroon\n_START_PARAGRAPH_\nGinagamit ang may kung ang sinusundang salita ay pangngalan, pandiwa, pang-uri, panghalip o pang-abay._NEWLINE_Ginagamit ang mayroon kung ang sinusundang salita ay pangatnig o pang-ukol.\n_START_SECTION_\nKata at Kina\n_START_PARAGRAPH_\nGinagamit ang kata kung ang ibig-sabihin ay taong kinakausap._NEWLINE_Ginagamit ang kina kung ang ibig-sabihin ay taong pinag-uusapan.\n_START_SECTION_\nIkit at Ikot\n_START_PARAGRAPH_\nGinagamit ang ikit kung ang ibig-sabihin ay gumugulong (spiral) paloob._NEWLINE_Ginagamit ang ikot kung ang ibig-sabihin ay gumugulong (spiral) palabas.\n_START_SECTION_\nHagdan at Hagdanan\n_START_PARAGRAPH_\nGinagamit ang hagdan kung ang pahayag ay nangangahulugang mismong nahahawakan at naaapakang hagdan._NEWLINE_Ginagamit ang hagdanan kung ang pahayag ay nangangahulugang lugar kung saan nakikita ang hagdan.\n_START_SECTION_\nOperahin at Operahan\n_START_PARAGRAPH_\nGinagamit ang operahin kung ang ibig-sabihin ay ang mismong parte ng katawan na ioopera._NEWLINE_Ginagamit ang operahan kung ang ibig-sabihin ay ang taong ioopera.\n_START_SECTION_\nHatiin at Hatian\n_START_PARAGRAPH_\nGinagamit ang hatiin kung ang ibig-sabihin ay maghiwa._NEWLINE_Ginagamit ang hatian kung ang ibig-sabihin ay magbigay sa iba.\n_START_SECTION_\nIwan at Iwanan\n_START_PARAGRAPH_\nGinagamit ang iwan kung ang ibig-sabihin ay hindi naisama._NEWLINE_Ginagamit ang iwanan kung ang ibig-sabihin ay magbigay.\n_START_SECTION_\nNabasag at Binasag\n_START_PARAGRAPH_\nGinagamit ang nabasag kung hindi sinasadya ang pagkabasag._NEWLINE_Ginagamit ang binasag kung ang sinasadya ang pagkabasag.\n_START_SECTION_\nBumili at Magbili\n_START_PARAGRAPH_\nGinagamit ang bumili kung ang ibig-sabihin ay gumastos._NEWLINE_Ginagamit ang magbili kung ang ibig-sabihin ay magbenta.\n_START_SECTION_\nKumuha at Manguha\n_START_PARAGRAPH_\nGinagamit ang kumuha kung iisa._NEWLINE_Ginagamit ang manguha kung maramihan o sama-sama.\n_START_SECTION_\nDahil Sa at Dahilan\n_START_PARAGRAPH_\nGinagamit ang dahil sa kung ito ay nagpapahiwatig ng sanhi._NEWLINE_Ginagamit ang dahilan kung ito ay ginagamit bilang pangngalan.\n_START_SECTION_\nTaga at Tiga\n_START_PARAGRAPH_\nGinagamit ang taga kung ang sumusunod na salita ay pangngalang pambalana._NEWLINE_Ginagamit ang tiga kung ang sumusunod na salita ay pangngalang pantangi."